Naturgas var ikke medvirkende årsag til branden i Jerslev, der kostede en 65-årig mand livet.

Torsdag har teknikere fra HMN Naturgas sammen med politiets brandteknikere undersøgt huset på Klæstrupvej i Jerslev, hvor der udbrød brand i mandags. HMN Naturgas skriver i en pressemeddelelse: - Teknikere fra firmaet har trykprøvet naturgasinstallationen og fundet den helt tæt. Naturgas har altså ikke på nogen måde været medvirkende årsag til branden eller dens forløb. Den 65-årige mand, som røgdykkere mandag reddede ud fra et brændende hus nær Brønderslev, døde af de skader, som han fik under branden. Manden fik livstruende røgskader, da hans hus på Klæstrupvej ved Jerslev brændte mandag morgen. Da beredskabet kom frem til det brændende hus blev det klart, at der formentlig var en mand inde i huset. Redningsmandskab gennemsøgte derfor huset, og her fandt man den 65-årige beboer i huset. Efter at manden blev bragt til sygehuset, blev han senere mandag overført til Rigshospitalet. Mandag forklarede vagtchef Henrik Beck, at branden sandsynligvis skyldes en utæt naturgasledning, men den årsag holder altså ikke ifølge HMN Naturgas.